DÔVODOVÁ SPRÁVA

A. Všeobecná časť

Návrh vyhlášky Úradu geodézie, kartografie a katastra Slovenskej republiky, ktorou sa mení a dopĺňa vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení neskorších predpisov (ďalej len „návrh novely vyhlášky“) vypracoval Úrad geodézie, kartografie a katastra Slovenskej republiky (ďalej len „Úrad“) podľa § 80 ods. 1 písm. a), b), e), f) a g) katastrálneho zákona.

Dôvody, na základe ktorých Úrad pristúpil k vypracovaniu návrhu novely vyhlášky reagujú na zmeny vyplývajúce z návrhu zákona, ktorým sa mení a dopĺňa katastrálny zákon a ktorým sa menia a dopĺňajú niektoré zákony, ktorý schválila Národná rada Slovenskej republiky dňa 19.06.2018, parlamentná tlač 905, v Zbierke zákonov SR bol publikovaný pod č. 212/2018 Z. z. Návrh novely vyhlášky zohľadňuje zmeny, ktorá prináša novela katastrálneho zákona, ako aj zmeny, ktoré si vyžiadala aplikačná prax a skúsenosti s doterajším uplatňovaním vyhlášky.

Právna úprava návrhu katastrálneho zákona zavádza ako predmet evidencie katastra nehnuteľností aj údaj o cene nehnuteľnosti, precizuje ustanovenia o poskytovaní údajov katastra nehnuteľností, zavádza nový výpis z katastra nehnuteľností - súpis nehnuteľností, zavádza novú elektronickú službu – sledovanie zmien v katastri nehnuteľností. Návrh novely vyhlášky má za cieľ v súlade so zákonným splnomocnením katastrálneho zákona upraviť jednotné pravidlá pri evidovaní údajov v katastri nehnuteľností, postupy pri poskytovaní údajov z katastra nehnuteľností. Účelom návrhu novely vyhlášky je ustanoviť podrobnosti o evidovaní cien nehnuteľností v katastri nehnuteľností, podrobnosti o spôsobe, forme a postupe pri poskytovaní údajov katastra nehnuteľností, vrátane súpisu nehnuteľností. V súlade s opatreniami na zlepšenie podnikateľského prostredia a v rámci elektronizácie katastra nehnuteľností sa upravujú podrobnosti a podmienky priebehu služby sledovanie zmien v katastri nehnuteľností. V nadväznosti na skúsenosti z aplikačnej praxe sa precizujú ustanovenia vyhlášky súvisiace s vyhotovovaní geometrického plánu.

Účinnosť novely vyhlášky sa navrhuje od 1. októbra 2018, a to vzhľadom na účinnosť katastrálneho zákona.

Návrh novely vyhlášky nemá vplyv na rozpočet verejnej správy, na životné prostredie, na informatizáciu spoločnosti a nemá ani sociálne vplyvy. Návrh novely vyhlášky má pozitívny vplyv na podnikateľské prostredie. Vyhodnotenie vybraných vplyvov je uvedené v doložke vybraných vplyvov.

Návrh novely vyhlášky je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.